CELEX: 32016D1362
Language: bg
Date: 2016-08-09 00:00:00
Title: Решение за изпълнение (ЕС) 2016/1362 на Комисията от 9 август 2016 година за признаване на „Roundtable on Sustainable Biomaterials EU RED“ като схема за доказване на съответствие с критериите за устойчивост съгласно директиви 98/70/ЕО и 2009/28/ЕО на Европейския парламент и на Съвета

10.8.2016   
            
            
               BG
            
            
               Официален вестник на Европейския съюз
            
            
               L 215/35
            
         РЕШЕНИЕ ЗА ИЗПЪЛНЕНИЕ (ЕС) 2016/1362 НА КОМИСИЯТА
   от 9 август 2016 година
   за признаване на „Roundtable on Sustainable Biomaterials EU RED“ като схема за доказване на съответствие с критериите за устойчивост съгласно директиви 98/70/ЕО и 2009/28/ЕО на Европейския парламент и на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 98/70/ЕО на Европейския парламент и на Съвета от 13 октомври 1998 г. относно качеството на бензиновите и дизеловите горива и за изменение на Директива 93/12/ЕИО на Съвета (1), и по-специално член 7в, параграф 4, втора алинея от нея,
   като взе предвид Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (2), и по-специално член 18, параграф 4, втора алинея от нея,
   като има предвид, че:
   
               (1)
            
            
               В членове 7б и 7в от Директива 98/70/ЕО и приложение IV към нея, както и в членове 17 и 18 от Директива 2009/28/ЕО и приложение V към нея се определят сходни критерии за устойчивост за биогорива и течни горива от биомаса, и сходни процедури за проверка на съответствието с тези критерии.
            
         
               (2)
            
            
               В случаите, в които биогоривата и течните горива от биомаса трябва да бъдат взети под внимание за целите, посочени в член 17, параграф 1, букви а), б) и в) от Директива 2009/28/ЕО, държавите членки трябва да изискват от икономическите оператори да демонстрират съответствието на биогоривата и течните горива от биомаса с критериите за устойчивост, установени в член 17, параграфи 2—5 от Директива 2009/28/ЕО.
            
         
               (3)
            
            
               Комисията може да реши, че доброволни национални или международни схеми за установяване на стандарти за производството на продукти от биомаса съдържат точни данни за целите на член 17, параграф 2 от Директива 2009/28/ЕО и/или позволяват да се установи съответствието на партиди от биогорива или течни горива от биомаса с критериите за устойчивост, установени в член 17, параграфи 3, 4 и 5, и/или че няма материали, които да са били умишлено модифицирани или превърнати в отпадъци, така че партидата или част от нея да попадне в обхвата на приложение IX. Когато даден икономически оператор предостави доказателства или данни, получени в съответствие с призната от Комисията доброволна схема, доколкото тези данни или доказателства са обхванати от решението за признаване на доброволната схема, съответната държава членка не може да изисква от доставчика да предостави допълнителни доказателства за съответствие с критериите за устойчивост.
            
         
               (4)
            
            
               На 27 юни 2016 г. в Комисията беше внесено искане да се признае, че схемата „Roundtable on Sustainable Biomaterials EU RED“, адрес 7-9 Chemin de Balexert 1219 Chatelaine, Швейцария, позволява да се установи съответствието на партиди от горива с критериите за устойчивост, посочени в директиви 98/70/ЕО и 2009/28/ЕО. Схемата обхваща широка гама суровини, включително отпадъци и остатъци, и цялата верига на доставки. Следва да се предостави достъп до документите за признатата схема чрез платформата за прозрачност, създадена по силата на Директива 2009/28/ЕО.
            
         
               (5)
            
            
               При оценяването на схемата „Roundtable on Sustainable Biomaterials EU RED“ се констатира, че тя адекватно покрива критериите за устойчивост съгласно директиви 98/70/ЕО и 2009/28/ЕО, както и че при нея се прилага методика въз основа на масов баланс в съответствие с изискванията по член 7в, параграф 1 от Директива 98/70/ЕО и член 18, параграф 1 от Директива 2009/28/ЕО.
            
         
               (6)
            
            
               При оценяването на схемата „Roundtable on Sustainable Biomaterials EU RED“ се установи, че тя отговаря на съответните стандарти за надеждност, прозрачност и независим одит, а също така е в съответствие с методическите изисквания съгласно приложение IV към Директива 98/70/ЕО и приложение V към Директива 2009/28/ЕО.
            
         
               (7)
            
            
               Мерките, предвидени в настоящото решение, са в съответствие със становището на Комитета по устойчивост на биогоривата и течните горива от биомаса,
            
         ПРИЕ НАСТОЯЩОТО РЕШЕНИЕ:
   Член 1
   Схемата „Roundtable on Sustainable Biomaterials EU RED“ (наричана по-долу „схемата“), представена на 27 юни 2016 г. на Комисията за признаване, позволява да се установи, че партидите от биогорива и течни горива от биомаса, произведени съгласно установените в схемата стандарти за производството на биогорива и течни горива от биомаса, съответстват на критериите за устойчивост, посочени в член 7б, параграфи 3, 4 и 5 от Директива 98/70/ЕО и член 17, параграфи 3, 4 и 5 от Директива 2009/28/ЕО.
   Схемата също така съдържа точни данни за целите на член 17, параграф 2 от Директива 2009/28/ЕО и член 7б, параграф 2 от Директива 98/70/ЕО.
   Член 2
   Настоящото решение е валидно за срок от 5 години след влизането му в сила. Ако съдържанието на схемата, във вида, в който е представена на 27 юни 2016 г. на Комисията за признаване, претърпи впоследствие промени от такова естество, че евентуално да поставят под въпрос основанието за настоящото решение, тези промени незабавно се съобщават на Комисията. Комисията прави оценка на съобщените промени, за да установи дали схемата все още покрива в достатъчна степен критериите за устойчивост, за които е призната.
   Член 3
   Комисията може да реши да отмени настоящото решение, наред с другото, при следните обстоятелства:
   
               а)
            
            
               ако категорично е доказано, че при схемата не са приложени елементи, считани от определящо значение за настоящото решение, или ако са налице тежки структурни нарушения на тези елементи;
            
         
               б)
            
            
               ако не се представят годишни доклади за схемата, както е предвидено в член 7в, параграф 6 от Директива 98/70/ЕО и член 18, параграф 6 от Директива 2009/28/ЕО;
            
         
               в)
            
            
               ако схемата не успее да изпълни стандартите за независим одит, определени в актовете за изпълнение, посочени в член 7в, параграф 5, трета алинея от Директива 98/70/ЕО и член 18, параграф 5, трета алинея от Директива 2009/28/ЕО, или да подобри други елементи на схемата, считани от определящо значение за продължаване на признаването.
            
         Член 4
   Настоящото решение влиза в сила в деня след деня на публикуването му в Официален вестник на Европейския съюз.
   
      Съставено в Брюксел на 9 август 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 350, 28.12.1998 г., стр. 58.
   
      (2)  ОВ L 140, 5.6.2009 г., стр. 16.